
Önéletrajz

NAGY KRISZTIÁN
(Budapest, 1982.06.26.)

Tanulmányok: 
· Németh László Nyolcosztályos Gimnázium – Budapest
· Károli Gáspár Református Egyetem, Állam- és Jogtudományi Kar - Budapest


MOLNÁR CSABA
(Budapest, 1978.10.08.)

Tanulmányok: 
· Öveges József Technikum és Szakképző Iskola, Budapest

Képviselve:

- Lightworx Gallery by Artbay Gallery – Queenstown – New Zealand – www.lightworxgallery.co.nz

- Oliver Cole Gallery – Miami – USA – www.olivercolegallery.com

- Red Moon Art Glass Gallery - Melbourne - Australia - www.redmoonartgallery.com.au

- Virág Judit Gallery - Budapest - Hungary - https://viragjuditgaleria.hu/ 

[image: ]


- Zsdrál Art Gallery - Balatonfüred - Hungary - www.zsdraldesign.com

· Orgona 22 Gallery – Budapest – Hungary – www.orgona22gallery.hu

Művészeti Szövetség Tagság:

- Magyar Elektrográfiai Társaság – MET – 2021
- Neumann János Számítógéptudományi Társaság (NJSZT) – Számítógépes Művészeti szakosztály (SZM) – alapító tag - 2024

Elismerések/Díjak:

- III. nemzetközi digitális Triennálé - Szekszárd – Különdíj, a Magyar Elektrográfiai Társaság díja (MET díj) – 2021
- Zsolnay fényfesztivál – A fény útja közönségkedvenc kiállítása - 2021
- Elismerő oklevél a magas minőségű művészi tevékenységért – Pinacothéque Múzeum – Luxembourg Art Prize - 2022
- Neumann 120 – Homage á Neumann kiállítás sorozat Fődíja – a MET (Magyar Elektrográfiai Társaság) és a Neumann János Számítógéptudományi Társaság Díja – 2023
- Elismerő oklevél a magas minőségű művészi tevékenységért – Pinacothéque Múzeum – Luxembourg Art Prize - 2023
- A fény mestere 2024 díj, fényművészeti kategóriában - A szakmai zsűri dicsérete (megosztott 2. hely) - 2024
- A fény mestere 2024 díj, fényművészeti kategóriában - Közönségdíj nyertese – 2024
- ESG ART 2024 – Művészeti díj – Környezetbarát és körforgásos gazdaság kategória győztese – Royal Art Gallery Foundation
- Elismerő oklevél a magas minőségű művészi tevékenységért – Pinacothéque Múzeum – Luxembourg Art Prize - 2024

Egyéni kiállítások:

2021
- 	Balatonfüred - Zsdrál Art Galéria – A fény geometriája I.
- 	Pécs - Zsolnay Fényfesztivál + egyéni kiállítás - Zsdrál Art Galéria – A fény geometriája I.

2022
· Budapest – Virág Judit Galéria – A fény geometriája II.


2024

· Pécs – Zsolnay Fényfesztivál + egyéni kiállítás – Nick Gallery – New Dimensions

2025

· Budapest – Virág Judit Galéria – New Dimensions


Csoportos kiállítások:

2021

- 	III. Nemzetközi Digitális Triennálé - Szekszárd – Művészetek háza

- 	S/ALON Budapest kiállítás - Budapest Sportaréna – Zsdrál Art standja
- 	„Poetry and Distance” – 2021. évi Nemzetközi Üvegművészeti kiállítás - Red Moon Art Glass Gallery - Melbourne – Ausztrália

2022

· A Magyar Elektrográfiai Társaság (MET) 20 éves jubileumi kiállítása – FUGA Budapest 	- Budapesti Építészeti Központ

- 	„OASIS” – 2022. évi Nemzetközi Üvegművészeti kiállítás - Red Moon Art Glass Gallery 	- Melbourne – Ausztrália

- 	A Magyar Elektrográfiai Társaság (MET) kiállítása – válogatás a 2021. évi III. Digitális Triennálé anyagából – Próféta Galéria - Budapest – 2022. szept.-okt.

-	Art Market Budapest (Nemzetközi kortárs kiállítás és vásár) – a Zsdrál Art Galéria, és a MET standjain


2023

- 	„Blue Sea” – 2023. évi Nemzetközi Üvegművészeti kiállítás - Red Moon Art Glass Gallery - Melbourne – Ausztrália
- 	Palm Beach Modern + Contemporary Art Fair – Oliver Cole Gallery standja – Palm Beach County Convention Center – USA
· Melbourne Design Week (NGV) – Australia Contemporary Art Glass Exhibition – Red        Moon Art Glass Gallery – Melbourne – Ausztrália

· Homage á Neumann kiállítás-sorozat 1. állomása – A22 Galéria – Budapest

· Homage á Neumann kiállítás-sorozat 2. állomása – Kepes Intézet – Eger

· Budapest Contemporary kiállítás és vásár – Zsdrál Art Standja – Budapest, Bálna

· Vásárhely 69. Őszi tárlat– Hódmezővásárhely, Alföldi Galéria – Tornyai János Múzeum

· Art Market Budapest (Nemzetközi kortárs kiállítás és vásár) – a Zsdrál Art Galéria, és a   MET standjain – Budapest - Bálna

· „Aurora” – 2023. Nemzetközi Üvegművészeti kiállítás - Red Moon Art Glass Gallery - Melbourne – Ausztrália

· 2023 – éves RCAG Nemzetközi kortárs Üvegművészeti kiállítás – Red Moon Art Glass Gallery – Melbourne - Ausztrália

· Art Miami – Oliver Cole Gallery standjain – Miami, USA – 2023 December

· MET Galéria Téli tárlata – Budapest – MET Galéria


2024

· Homage á Neumann kiállítás-sorozat 8. állomása – FUGA Budapest – Budapesti Építészeti Központ

- 	Art + Contemporary Palm Beach - Oliver Cole Gallery standján - Palm Beach - Palm Beach County Convention Center – USA

- 	Art Wynwood Art Fair - Oliver Cole Gallery standján - Biscayne Bay - Miami – USA

- 	"Blue Light" International Contemporary Art Glass Exhibition - Red Moon Art Glass Gallery - Melbourne – Auszrtália

·  Palm Beach Modern + Contemporary Art Fair - Oliver Cole Gallery standja - Palm Beach County Convention Center – USA

- 	Homage á Neumann kiállítás-sorozat 9. állomása - Kaposvár - Rippl Galéria

- 	RCAG 2024 Melbourne design hét - Red Moon Art Glass Gallery - Melbourne – Ausztrália

· S/ALON Budapest kiállítás – Budapest Sportaréna – Zsdrál Art standja

· Budapest Contemporary kiállítás és vásár – Zsdrál Art standja – Budapest, Bálna

· Vásárhelyi jubileumi 70. Őszi tárlat – Hódmezővásárhely, Alföldi Galéria – Tornyai János Múzeum

· ESG Art 2024 – Díjkiosztó ceremónia és a finalista művészek kiállítása – Budapest, Bálna

· Fénydóm 2. – Fényművészeti kiállítás - Budapest Biodóm

· Art Miami – Oliver Cole Gallery standjain – Miami, USA – 2024 December

· Fény-Törések fényművészeti kiállítás – Szentendrei Régi Művésztelep – Petőfi Kulturális Ügynökség

· Magyar-Török kulturális évad záró kiállítása – Hasan Saritas Gallery – Isztambul – Törökország

· 2024 – éves RCAG Nemzetközi kortárs Üvegművészeti kiállítás – Red Moon Art Glass Gallery – Melbourne – Ausztrália



2025

- 	Art + Contemporary Palm Beach - Oliver Cole Gallery standján - Palm Beach - Palm Beach County Convention Center – USA

- 	Afterglow exibition - Toronto – Gales Gallery, York University – CAN

- 	Art & Antique Budapest – Orgona 22 Galéria standján - Budapest – Bálna

· Neumann 120 – MET kiállítása –  Kortárs Galéria - A Vértes Agórája - Tatabánya

Köztéri megjelenés:
· CODE Digitális Élményközpont – Veszprém – homlokzati alkotás

Gyűjteményekben:

- Hungarikonok (Kárpáti Gyűjtemény)
- Toldi Miklós Magángyűjteménye
- Dr. Fördős Péter Magángyűjteménye
- Erste Private Bank Collection Budapest
- EON műtárgy gyűjteménye Budapest
- Bárdi Magángyűjteménye

Egyéni katalógus és könyv:
- A fény geometriája I.-II. - katalógusok – 2021. és 2022. és 2023. (könyv verzió)

Technika: Fém (acél, aluminium) test, fém keret, üveg, tükör, RGBW LED fények, vezérlés, LED tápegység

A művészek nyilatkozata
NagyMolnár - A fény geometriája
A Nagy Krisztián és Molnár Csaba által 2021-ben életre hívott művészeti projekt egy hosszabb ideig tartó technológiai kísérletezés és a művészpárosból belülről fakadó alkotási vágy által jött létre. Művészként, és alkotási technikánk szempontjából egyszerre vagyunk fényművészek és üvegművészek, mivel az üvegmegmunkáláson túl a fénytervezés és megvalósítás hozzáadásával hozzuk létre kompozícióinkat. Azonban az alkotási folyamat, a gondolkodásmódunk alapján egyértelműen kijelenthetjük, hogy inkább fényművészeknek valljuk magunkat.
Munkáinkat valahol az Op-Art és a Light-Art keverékének tekintjük, de szabatosabb műszó híján "geo-optikai fényszobrászatnak" nevezhető a művészeti formánk. Ki kell hangsúlyozzuk, hogy nem vagyunk digitális művészek (a látványt nem egy vetítés, vagy monitor hozza létre), vizuális világunkat az üvegművészet és fénytechnika kreatív alkalmazásával egy összetett analóg munkafolyamat során valósítjuk meg. 
A fény a mindennapunk része, nélküle az életünk elképzelhetetlennek tűnik. A fénytechnika fejlődésével életünknek, életterünknek egyre meghatározóbb, egyre fontosabb összetevője. A napi aktív életritmusunk egyre inkább kitolódott az elmúlt évtizedekben, ezért is lehet talán létjogosultsága egy olyan művészeti alkotásnak, ami - bár nappal is látható - az igazán izgalmas oldalát az esti-éjszakai sötétben mutatja meg, és úgy gondoljuk, izgalmas ékköve lehet egy művészetet kedvelő ember életterében is.
A kézzel épített fény-objektjeink segítségével magát a fényt, mint "anyagot" próbáljuk meg formázni, egyszerűbb geometriai mintákba, és bonyolult térhálókba rendezni, majd speciális üveg-tükrök segítségével a "megformázott fényt" egy új perspektívába helyezzük, és ezáltal egész más értelmet, látványt nyújtanak a "végtelen térbe" helyezve. Fontos eleme a technikánknak, hogy a fény „forrását” láthatatlanná tesszük, ezáltal a fények nem direkt módon jelennek meg az alkotásainkban, növelve ezzel is a misztikum hatást. Ezzel az újszerű látvánnyal a sötétség és a fény segítségével egy új dimenzió nyílik ki előttünk, amivel hatalmas mélységeket, távolságokat tudunk bemutatni, és amelynek a használatával az általunk elképzelt univerzumunk világát próbáljuk meg bemutatni.
A legfontosabb a műveinkben egyértelműen a látvány, amit a sajátos technika csupán kiszolgál, de a kettő elválaszthatatlan egymástól, mivel ez utóbbi teszi lehetővé a sajátos látványvilág elérését.
Hiúság lenne azt gondolnunk, hogy bizonyos kompozíciós témákat, gondolatokat, amiket feldolgoztunk, vagy tervezünk megalkotni mi találnánk ki először, azonban arra a kezdetektől fogva törekedtünk, hogy azon gondolatok, látványok, amiket megjelenítünk újszerűen, a korábbiaktól gyökeresen eltérően legyenek bemutatva. Egy új világot szerettünk volna alkotni, kihasználva természetesen a modern technikát, ami egy hosszú és kitartó kísérletezés után állt össze, de azóta is folyamatosan fejlődik.

Az egyik legfontosabb része a munkánknak a kvázi laboratóriumi munka, ahol imádunk újabb és újabb kísérleteket végezni a fénnyel és üveggel, ahol egy – egy új víziónkat sokszor évek alatt tudunk úgy tökéletesíteni, hogy az egy későbbi munkában tudjon kicsúcsosodni. 
Folyamatosan kutatjuk a tudomány és művészet kapcsolódási pontjait, akárcsak a nagy elődünk, és példaképünk, Kepes György tette.
Megtanultuk, hogy előre lássuk már egy-egy tervünkből, rajzunkból, hogy az hogyan fog kinézni több dimenzióban, a rendszerünkben megalkotva, megtanultunk tükörképként gondolkozni, és figyelni arra, hogy a tükröződések mit okoznak, mégis a legújabb munkáinkban, ahol különféle torzításokkal játszunk, sokszor nekünk is csak sejtéseink vannak, hogy mi fog történni a fénnyel.
Elkezdtük a fényeket nem csupán a LED szalagok által alapvető módon megjelenítő színekkel bemutatni, hanem bizonyos helyeken a kompozícióknak összemossuk ezeket a színeket, színkeveréseket hozunk létre (akárcsak egy klasszikus festő az ecsetjével és festékjeivel), amivel izgalmas pasztelles színeket lehetséges létrehoznunk.
A sokszorozódás eléréséhez tükröket használunk, egészen konkrétan kettő tükröződő felületet. Fényeinket vezérelni is lehetségesek, ami egy izgalmas interaktivitási lehetőséget is adnak nekik. A színváltozásokat mi eredetileg az idő változásának megjelenítésére, egy új dimenzió becsatolása miatt tettük lehetővé.
2024-ben kezdtünk egy új kiállítási koncepciót bemutatni, Új Dimenziók címmel, amit idén a Pécsi Zsolnay Fényfesztiválon, és utána a Budapest Contemporary kiállítás és vásáron mutattunk be nagy sikerrel. Ennek a kiállításnak egy egyik alappillére a szobraink voltak, melyből van egy sorozat Botos Péter barátunkkal közösen alkotva, de teljesen saját szobrok is, valamint a faliképeinkben elkezdtünk kitörni a sík felületekből, felhasználunk és kísérletezünk, domború, homorú, hajlított, és egyéb módon deformált üvegeket is az alkotásainkban, melyek különleges módon befolyásolják egy-egy kompozíció kimenetelét.
Célunk a különleges üvegek fizikai, optikai tulajdonságainak a fénnyel való érintkezésének a felhasználásával, valamint a sötétséget is segítségül hívva, a különféle geometriai formák, térhálók használatával egy új, eddig ismeretlen látvány és vizuális élmény átadása a szemlélődőnek. 

A fény mindenkit izgat, mint médiumot használni pedig a legizgalmasabb dolog.

Nagy Krisztián és Molnár Csaba - NagyMolnár



NagyMolnar – a fény geometriája – Orosz Márton PHD tanulmánya

Manapság már közhelynek számít, hogy az elektromágneses sugárzás a művészetben való felhasználása egy olyan technika, ami esztétikai szuverenitását illetően teljesen egyenértékű a festő palettáján kikevert pigmentek használatával. A mindennapi életünktől elválaszthatatlan telekommunikációs eszközök a fény modulációját használva jelenítenek meg különféle vizuális tartalmakat, és az is nyilvánvaló, hogy az épített környezettel való interakció leggazdagabb, szinte kimeríthetetlen lehetőségekkel bíró formáját az irányított fényforrások kreatív használata jelenti. A kinesztetikus érzékelést érvényesítő kísérletek számára is többnyire az architektúra adja azt a kulisszát, amelynek dekonstrukciójában, a stabil struktúrák virtuális tömegekké, tér-idő folyamatokká szervezésében a fény illékony természete válik alkotóeszközzé, a művek hatásmechanizmusának legfőbb szervezőjévé.

A NagyMolnar művészcsoport (Nagy Krisztián és Molnár Csaba) kísérletei is építészeti indíttatásról vallanak, hiszen elképzeléseik a lakásokban, enteriőrökben, közösségi terekben használt környezetformáló megoldások ismerete nélkül aligha lennének elképzelhetők. Az alkotópáros által készített fényobjektekben a tér csupán közvetett módon tapasztalható meg – kitapinthatatlan jellege és fizikailag érzékelhető, valós jelenléte között mégis termékeny párbeszéd feszül. A közös munkák tulajdonképpeni témáját a test nélküli tér és a tér nélküli test problémája, a virtuális tömegformálás, a matéria fény által való láthatóvá, illetve láthatatlanná tétele jelenti. A két mérnök-művész alkotásainak lényegét az a felismerés adja, hogy a fény segítségével gazdagítani lehet mindennapi életterünket és a művekkel való találkozás során interaktív módon fejleszthetjük, tökéletesíthetjük optikai érzékeinket. 

A fénykinetika megjelenését az elektromosság elterjedésére tette lehetővé, története a 20. század második évtizedére nyúlik vissza. Egy olyan területet hasított ki magának a hagyományos művészeti ágak perifériáján, amelyben a magyar származású alkotók úttörő szerepet játszottak (az első és a második generáció képviselői közül Barna Miklóstól Moholy-Nagy Lászlón és Kepes Györgyön át Schöffer Miklósig húzható meg a luminokinetikus művészek névsorában az élen járók életművéből szőtt történet íve, de említhetjük az itthon élő kortárs művészeket is, a lézerrel és hologrammal dolgozók közül Csáji Attilát vagy Mengyán Andrást, az üvegszobrász Botos Pétert és a fényfestészetet az ún. mapping technikával kombináló Bordos László Zsoltot.) Nagy Krisztián és Molnár Csaba technicista-mérnöki eszközökkel megkonstruált fénydobozai ebbe az egy évszázadra visszatekintő genealógiába illeszthetők bele, részesei a fényt kreatív médiumként használó tradíciónak. Megjelenik bennük James Turrell redukcionista esztétikája, Keith Sonniert elementarizmusa, a színek interakciójára épülő alapegységek Carlos Cruz-Diez fénykörnyezeteiben megfigyelhető konszonanciája, de inspirációs forrásaik között megtalálható a hagyományos térérzékelésünk elbizonytalanításával kísérletező alkotók, mint például a vizuális paradoxonokat költői módon ábrázoló Helga Philipp, a tekintetünket lépre csaló, megbéklyózó, és csapdába ejtő fényhez komplex jelentésrétegeket társító Iván Navarro, illetve a nagyméretű installációiban a médium esztétikáját fiziológiai értelemben vizsgáló Hans Kotter.

Nagy Krisztián és Molnár Csaba Mysterlight-sorozatának speciális tükrökből és láthatatlan fényforrásokból konstruált, immerzív és deliráló vizuális élményt közvetítő objektjei – a középkori laterna magicák egyenes ágú leszármazottjai – a fény misztériumában fogant, enigmatikus működésükkel hívják fel magukra a figyelmet. Formai értelemben ezek a művek mégis egy sajátos minimalizmusról árulkodnak. A művek erejét az egyszerű, elemi formákból felépített struktúrák lenyűgöző komplexitása adja. Elsőre szembetűnik a festmény módjára bekeretezett fali dobozokban megjelenő, sugárzó energiával teli kompozíciók szemfényvesztő térmélysége. Kozmikus asszociációkat keltő, tekintetünket a kép belseje felé szippantó ábrázolásokat látunk, amelyekben a meghatározhatatlan irányból érkező fény rajzolja ki a kútba dobott kő hullámvetéséhez hasonlatosan képletezett koncentrikus formákat, a toronyszerűen egymásba csúszó vagy kristályszerű szeletekből összeálló térrácsokat, az irracionális tengely körül tornádó módjára tekergő tér-idő alagutakat és a tölcsérszerűen a kép mélye felé tartó fényspirál sugárzó energiamezőinek a fonákjaként elképzelt fekete lyukakat. A képi elemek egymáson való elforgatásával, lépcsőzetes eltolásával és méretbeli skálázásával jön létre az a sajátos vertigo-hatás, amelynek dinamikáját a fény egyszerre testies, az alakzatoknak mélységi kiterjedést kölcsönző, másrészt illuzórikus, csak közvetetten érzékelhető jellege hoz létre. A fény az, amely egyrészt megteremti, létrehozza, de ezzel egy időben cseppfolyóssá is teszi, elanyagtalanítja saját környezetét.

Nagy Krisztián és Molnár Csaba műveinek mágikus geometriája, a kompozíciók terét kaleidoszkópszerűen kitöltő alakzatok, melyek formailag távoli pulzárokat, bolygókat és galaxisokat idéznek, a populáris kultúrával, az elektroakusztikus zenével, a különféle galaktikus utazásokról szóló olvasmányokkal és a tudományos-fantasztikus filmekkel feltételeznek összefüggést. A művek által közvetített felkavaró vizualitás üzenethordozó szerepben tetszeleg, legyen az valamilyen fizikai törvényszerűség vagy egyszerű színtani alapvetés. A kompozíciók megtervezéséhez használt formai repertoár minden esetben egy heurisztikus alkotófolyamat eredményeként jön létre. A NagyMolnar páros ennek tudatában használja műveiben kvantitatív és kvalitatív módon a fényt – a rendelkezésre álló eszközökkel bármilyen színt képesek a kívánt amplitúdóval és frekvenciával előállítani. Az esszenciálisra redukált formák megsokszorozásával, a legegyszerűbb geometriai motívumok és az alapszínek kombinációjából, a kettő permutációja által egy időben kódolt rendszert hoznak létre. Meggyőződésem szerint ennek a bravúros, ötletekben gazdag és virtuóz megoldásokban tobzódó vizuális nyelvnek a grammatikáját a közérthetőség adja. Az alapoktól építkező, meztelenre csupaszított kompozíciós tér mindenki számára ismert építőkockáiból konstruált virtuális világ születésének lehetünk tanúi. Sajátos kettősséggel, termékeny dichotómiával van tehát dolgunk, hiszen a Mysterlight-sorozat objektjei a látvány határozott és határozatlan jellege közötti feszültség zavarba ejtő megtapasztalása miatt válnak revelatívvá.

Az alkotások szemrevételezése során arról sem szabad megfeledkeznünk, hogy filozófiai értelemben a fénykinetika egyik legalapvetőbb premisszáját mindig is a művészet kifejezőeszközeinek az origóhoz való közelítése jelentette. Más szóval a luminokinetikus gondolkodás legfőbb motivációja abban ragadható meg, hogy eljussunk a legpuritánabb, legegyszerűbb formához, ami sallangoktól mentes és minden másnak a közös halmaza. Ebből következik, hogy a Nagy–Molnár alkotócsoport spektrális színekre bontható tiszta, fehér fényt használó dobozai a neves orosz avantgárd festő, Kazmir Malevics a végtelenséget és a gondolat tiszta, érzéki minőségét kifejező szuprematizmus fogalmának modern eszközökkel való interpretációjaként is felfoghatók. Tudvalevő, hogy Malevics is úgy haladta meg a táblaképfestészetet, hogy létrehozta a lehető legelvontabb, a természet utáni ábrázolás reciprokaként értelmezhető kompozíciót, a fehér/fekete alapon fehér/fekete képet. Ha ehhez hozzávesszük azt, hogy Malevics homogén négyzeteinek a felhasználásával, a geometriai alapforma saját tengelye körüli elforgatásával jutott el később Victor Vasarely az általa „optikainak” (vagy közismert, stílusirányzatként ismert fogalomként „op artnak”) nevezett síkkinetikus látványanalízishez, a Mysterlight-sorozat könnyedén beilleszthetővé válik a konstruktivizmusban gyökerező művészettörténeti hagyományba. Nagy Krisztián és Molnár Csaba művei ugyanis technikai-mediális értelemben csavarnak még egyet a képi reprezentáció malevicsi reminiszcenciáján, és a valóság vegytiszta absztrakcióját előállító fény hozzáadásával indirekt módon utalnak vissza a szupremácia fogalmára. Ugyanakkor apologetikus módon követik a művészetük számára meghatározó előképet jelentő Vasarely azon felismerését, hogy a negyedik dimenzió meghódítását a második dimenzióból is el lehet végezni! Szintén egy Vasarelyre visszavezethető, tágabb értelemben a Bauhausból eredeztethető elgondolás, mely szerint a művészeti alkotásokat funkcióval ellátó közösségi-participatív jelleggel kell felruházni, tükröződik abban az elképzelésben, hogy a mű szemlélője az alkotófolyamat részesévé tehető. Nagy Krisztián és Molnár Csaba elképzelése szerint a néző/befogadó számára meg kell adni a lehetőséget, hogy alakítani legyen képes a kompozíció egyes attribútumait (például egy távirányító segítségével a kép színvilágát, a fények intenzitását és más előre definiált paramétereket), befolyásolva ezzel a kép „optikai klímáját”. A művek oly módon válnak a demokratikus képtermelés és fogyasztás részévé, hogy közben egyediségük megmarad, autonomitásuk nem szenved csorbát. Időszerű felismerésről van szó, amely ma már semmiképpen sem nevezhető utópikusnak. A NagyMolnar alkotópáros tevékenységében mégis az a lenyűgöző, hogy autodidakta módon, több évig tartó kísérletezést követően jutottak el a művészettörténeti referenciákkal, rejtett stílusidézetekkel és az általuk használt médium nyelvén kifejezhető konnotációkkal teletűzdelt, szabatosabb műszó híján „geo-optikai fényszobrászatnak” nevezhető művészeti formához, amelyben benne van a lehetőség, hogy egy teljesen új, trendsetter irányzat kiindulópontjává váljon.

                                                                                                                       Orosz Márton, PhD
                                    a budapesti Szépművészeti Múzeum Vasarely Múzeumának igazgatója



Kiállítás – megnyitóbeszéd – Orosz Márton

A fény egy elemi részecskékből, más néven fotonokból álló nagy frekvenciájú optikai sugárzás, amely hullámhosszúságának függvényében kelt a spektrum színeivel megfeleltethető látási érzékletet. Kettős természete abból adódik, hogy a fény hullámokra 
és részecskékre jellemző tulajdonságokkal egyaránt definiálható. Ez a különös dichotómia 
a fény felhasználásában és a hozzá kapcsolható attribútumokban is megmutatkozik. 
A sugárzó fény ugyanis lehet veszélyes, sőt kimondottan kártékony az ember számára. 
Egy olyan szubsztancia, amitől tartanunk kell, amitől félnünk érdemes. De egyúttal az élet lehetőségét is a fény hordozza, a remény, az öröm, a boldogság metaforáját szintén a fény közvetíti az emberiség számára. A fehér, tiszta, súlytalan, megfoghatatlan, immateriális, anyagtalan fény mindig is egy archaikus, ősi jelkép hordozója volt. A lehető legelvontabb, legabsztraktabb minőség, egy kozmikus szimbólum, egy metafizikai képlet, amiből kibontható és amibe vissza is vezethető a világ minden misztériuma. 
Az angol filozófus, Francis Bacon 1620-ban megjelent Novum Organum című értekezése 
a művészetek gyakorlati hasznában és a világról alkotott ismereteink bővülésében két fontos összetevőt vélt felfedezni, melyeket az „experimenta lucifera” és az „experimenta fructifera” jelzőkkel illetett. Bacon a mechanikai művészetet (ma úgy mondanánk, hogy a „technológia alapú művészetet”) amiatt értékelte nagyra, mert bennük a fényt hozó kísérlet (az experimenta lucifera) és a gyümölcstermő kísérlet (az experimenta fructifera) egyaránt megjelent. Ami alatt Bacon gyümölcstermő kísérletet értett, természetesen nem holmi őstermelői gazdálkodással vagy biokertészkedéssel volt összefüggésben, hanem mai szaknyelven úgy mondanánk, hogy az illető személy kreatív művészeti kísérleteket folytatott. A másik terminus, az „experimenta lucfiera” pedig a fénnyel dolgozó, a fénnyel kapcsolatos stúdiumokra utalt, ennélfogva Bacon egy olyan művész vízióját villantotta fel könyvében, 
aki a fényt képes kreatív médiumként használni.

Nagy Krisztián és Molnár Csaba közös műveinek, a Mysterlight-sorozatnak az erényeit szintén a lucifera és a fructifera kettőssége, egy irányíthatatlan médium irányíthatóvá, alakíthatóvá, formázhatóvá tétele adja. A művek esztétikai kontextusát a szabálytalan szabályosság, az aleatoria, vagyis a véletlen és a szigorú matematikai rend összefüggése adja. A fény útját egy meghatározott algoritmus vagy program irányítja, mégsincs két olyan egymást követő pillanat, amikor ugyanaz a látvány tárulna fel előttünk a tekintetünket a kép belseje felé szippantó immerzív fényalagútban. Más és más konstellációkba szerveződnek 
a fényből szervezett, repetitív mintákból álló absztrakt geometrikus alakzatok. A kompozíciós elemek elforgatásával, lépcsőzetes eltolásával és méretbeli skálázásával jön létre az a sajátos vertigo-hatás, amelynek dinamikáját a fény egyszerre testies, a formáknak mélységi kiterjedést kölcsönző, másrészt illuzórikus, csak közvetett módon megtapasztalható jellege adja. A fény az, amely megteremti, de ezzel együtt cseppfolyóssá is teszi, elanyagtalanítja saját környezetét.


Ha Botos Péter munkáit körbejárható konstrukcióknak tekintjük, amelyek minden irányból más-más oldalukat, egy újabb nézetüket tárják fel előttünk, Nagy Krisztián és Molnár Csaba alkotásait négy oldalról lehatárolt fénydobozokként kell felfognunk, amelyekben a történés, maga az „eseményhorizont” a kompozíció belsejében születik meg. Az egyszerű, elemi formákból felépített struktúrák lenyűgöző komplexitása kozmikus asszociációkat kelt. Meghatározhatatlan irányból érkező fény rajzolja ki a kútba dobott kő hullámvetéséhez hasonlóan képletezett koncentrikus formákat, a toronyszerűen egymásba csúszó vagy kristályszerű szeletekből összeálló térrácsokat, az irracionális tengely körül tornádó módjára tekergő tér-idő alagutakat és a tölcsérszerűen a kép mélyébe zuhanó fekete lyukakat. Nagy Krisztián és Molnár Csaba itt bemutatott Mysterlight-sorozatának mágikus geometriája, 
a kompozíciók terét kaleidoszkópszerűen kitöltő alakzatok formailag távoli pulzárokat, bolygókat és galaxisokat idéznek és a populáris kultúrával, az elektroakusztikus zenével, 
a különféle galaktikus utazásokról szóló olvasmányokkal és a tudományos-fantasztikus filmekkel feltételeznek összefüggést. A művek által közvetített felkavaró vizualitás üzenethordozó szerepben tetszeleg, legyen az valamilyen fizikai törvényszerűség vagy egyszerű színtani alapvetés. A kompozíciók megtervezéséhez használt formai repertoár minden esetben egy heurisztikus alkotófolyamat eredményeként jön létre. Az alkotópáros ennek tudatában használja műveiben kvantitatív és kvalitatív módon a fényt. 
Az esszenciálisra redukált formák megsokszorozásával, a legegyszerűbb geometriai motívumok és az alapszínek kombinációjából, a kettő permutációja által egy időben kódolt rendszert hoznak létre. A művek a látvány határozott és határozatlan jellege közötti feszültség zavarba ejtő megtapasztalása miatt válnak revelatívvá.

A Zsdrál Galériában bemutatkozó művészek alkotásaival való találkozás során joggal támadhat olyan érzésünk, mintha a természet és az ember alkotta dolgok mágikus összefüggései mutatkoznának meg a kiállítótérben. Talán ezért van az, hogy Botos, illetve NagyMolnár feltételezett munkaállomása egy középkori alkímista zűrzavaros laboratóriumát és egy modern feltaláló vagy kutatómérnök jól áttekinthető, rendezett műtermét egyaránt eszünkbe kell, hogy juttassa.

Új Atlantisz lakói, hogy ismét Francis Bacon államelméleti és politikai utópiájából idézzek, büszkén mutatták be minden városukba tévedt idegen számára azokat a csodás találmányokat, amelyek a fényt újszerű módon hasznosították. Új Atlantisz polgárai lelkesen számoltak be 
a misztériumot az egzakt tudománnyal kombináló felfedezéseikről. 






„Vannak olyan házaink, [jelentették ki az ott lakók] amelyekben kísérleteket végzünk 
a fénnyel, sugarakkal és színekkel. Átlátszó és színtelen testekből állítjuk elő az egyes színeket, nem szivárvány formájában, ahogy a drágakövekben és prizmákban láthatók, hanem önmagukban, állandóan és egyszerűen. Ezenkívül meg tudjuk sokszorozni a sugarakat úgy, hogy fényt vetítünk ki nagy távolságokra, és olyan élességet adunk neki, hogy a fény segítségével meg lehessen látni a legkisebb vonalakat és pontokat. Előállítunk mindenféle színes fényt, s minden alakú, nagyságú, mozgású és színű optikai játékot és látszatot, valamint az árnyék és a légben repülő testek minden jelenségét. Feltaláltunk olyan módszereket is, amelyekkel eredeti fényt állítunk elő különböző anyagokból. Vannak ezenkívül látási segédeszközeink, amelyek a ti szemüvegeiteknél és nagyítóitoknál sokkal jobbak. (…) Előállítunk még mesterséges szivárványt, holdudvart, fényköröket és rezgéseket. Végül, elő tudjuk állítani a visszaverődés, fénytörés és a tárgyak képének megsokszorozásának minden jelenségét is.” [idézet vége]

Az a formai és technikai repertoár, amit a 17. században Francis Bacon még csak egy fiktív történetet elbeszélő regényben vizionált, a 21. század harmadik évtizedére minden részletében valósággá vált. A civilizatórikus eredmények jól eső optimizmusa mellett azonban egy dologról nem szabad megfeledkeznünk. Ez pedig annak a felismerése, hogy ezen a kiállításon nem technikai-műszaki vagy tudományos konstrukciókról, hanem művészeti alkotásokról van szó. Ezek az alkotások pedig nem csak igénylik, de egyenesen megkövetelik a velük való interakciót. A néző, a befogadó, a látogató aktív részvétele nélkül részleges, hiányos, befejezetlen lenne az általuk nyújtott esztétikai élmény. 

Javaslom tehát, hogy nézzünk, ne csak lássunk és éljük át együtt, tapasztaljuk meg közösen az itt, a Zsdrál Galériában bemutatott különleges, a fényt kreatív médiumként használó műveket. Köszönöm a figyelmet, a kiállítást (ezúttal a Nagy–Molnár duóét) megnyitom.

[Orosz Márton]
[Balatonfüred, Zsdrál Galéria, 2021.08.06.]

